作者：刘辰翁
词牌/韵律：沁园春

paragraphs: 十八年间，黄公垆下，崔九堂前。
叹人生何似，飘花陌上，妾身难托，卖镜桥边。
隔幔云深，绕梁声彻，不负杨枝旧日传。
主人好，但留髡一石，空恼彭宣。
不因浩叹明年。
也不为青衫怆四筵。
念故人何在，旧游如梦，清风明月，野草荒田。
俯仰无情，高歌有恨，四壁萧条久绝弦。
秋江晚，但一声河满，我自潸然。